SIG
Tiina menee naimisiin

SIG-yhtye pyrki alussa soittamaan Ramonesin mallista punk-musiikkia. Se päätyi pian iskelmään ja poppiin.
"Sensational of Inksu Group" teki ensimmäisen keikkansa Le Chat -diskossa helmikuussa 1979.. Yhtye siirtyi käyttämään pian lyhennettä SIG  tai S.I.G. Vuoden 1979 lopussa yhtye keikkaili vielä harvoin. Ensimmäinen levytys ilmestyi Hilse II -kokoelmalevyllä saman vuoden loppupuolella. SIG teki osuutensa levylle neljässä tunnissa 11. marraskuuta 1979. Poko Recordisin Epe Heleniusta tuotos ei kiinnostanut. Epen mielestä SIGin Hilse-tuotanto ei ollut hyvää, toisin kuin jotkut yhtyeen myöhemmät kappaleet. Mutta Atte Blom ilmeisesti kuuli SIG:iä Hilse-LP:stä, ja niin Johanna-levy-yhtiö otti SIGin siipiensä alle. Ilmeiesti ei pidä paikkansa tarina, jonka mukaan Blom olisi kuullut SIG:istä Nuorten sävellahjasta. Yhtye levytti tammikuussa 1980 studiossa ensisinglensä "Tiina menee naimisiin"/"Viipuri pop". Yhtye soitti kappaleensa "Tiina menee naimisiin" vuoden 1980 alkupuoliskolla Toivotaan toivotaan -ohjelmassa. Kappale oli hitti viimeistään elokuussa 1980. Radiossa soi usein myös 1950-luvun rockabilly-vaikutteita omannut "Viipuri-pop".
Lokakuussa 1980 SIG julkaisi albuminsa Matkalla maineeseen. Tämän levyn kanta on kutsuttu joskus huonoimmaksi levynkanneksi, koska siinä on kaupunkipiirroksen päällä kansalaissodan aikaista soppakeittiötä esittävä kuva.
Joka tapauksessa levyä myytiin Suosikin mukaan lokakuussa niin, että se saavutti 5. sijan. Nimikkokappale "Tiina menee naimisiin" pääsi jo edellisessä kuussa huippuunsa, sijalle 7. Myös muilla mittareilla katsottuna SIGillä näytti alussa menevän melko hyvin. Yhtye nousi Suosikki-lehden karvapäägalleriassa marraskuussa sijalle 6. Sitä ennen sijoitukset olivat olleet elo-lokakuussa 40., 24. ja 10. Yhteensä SIG pysyi galleriassa Top 10:ssä 5 kuukautta lokakuusta 1980 helmikuuhun 1981. Suosikin Grand Prix 1980 -äänestyksen mukaan sekä SIGin "Matkalla maineeseen" oli sijalla 5.
Myös single "Tiina ..." oli omassa asteikossaan sijalla 5. Kaiken kukkuraksi SIG oli Suosikin vuoden 1980 lukijaäänestyksen mukaan 5. paras yhtye.. Soundissa SIG oli sijalla 10, laulaja Inkinen sijalla 7. Soundin vuoden 1980 Uusi kyky -listalla 1. sijalla oli Hassisen kone ja toisella sijalla SIG.
SIGin toisella abumilla Sudet oli muun muassa kappaleet "Elämä vie mua" ja "Jos sä rakastat mua". Levy oli musiikillisesti melko hajanainen. Sudet-albumin jälkeen SIGin miehistö vakiintui klassiseen kokoonpanoonsa. Ensimmäinen rumpali Mara lähti SIGistä alkoholismi- ja muiden ongelmiensa takia. Kilpinen puolestaan erosi parisuhteensa takia. SIGin kaksi ensimmäistä levyä myivät molemmat yli 20 000 kappaletta kukin. Sudet -albumi ylsi myös TOP 10:een.
Vuoden 1981 aikana Sigin suosio laski. Yhtye nousi karvapäägallerian Top 10:een vielä toukokuussa. Se tippui karvapäägalleriassa kesäkuussa sijalle 15, elokuussa sijalle 27. Yhtye näkyi vielä tämän jälkeekin galleriassa sijoilla 18–27. Soundin pääosin vuotta 1981 koskeneen äänestyksen mukaan Inkinen oli 14. paras laulaja, ja SIG 15. paras yhtye. Mutta säveltäjä-sanoittajana "Inksu" oli Soundin äänestyksen mukaan vasta 22. sijalla.
Raha-asiat yhtye hoiti melko hyvin, kun se perusti alussa Raision Musiikki Ky:n. SIG sai sponsorisopimuksen purukumifirma Wrigleystä vastineeksi siitä, että bändi mainosti yritystä keikkabussin keltaisella maalauksella ja teksteillä.
Inkinen sanoi Suosikissa vuonna 1981, että punk on kuollut. SIG oli vuonna 1979 uuden aallon yhtye, ja vuonna 1980 pop-yhtye. Inkinen sanoi suosivansa uuden aallon lisäksi myös rockabillyä. Erään toisen Inkisen lausunnon mukaan "Meistä piti tulla Suomen Ramones, mutta tulikin Suomen Abba".